একটা ব্যাপার আছে যাকে আমরা অগ্রগতি বলি, অন্য একটা ব্যাপার হলো উন্নতি; এই দুয়ের ভেতর পার্থক্য যে রয়েছে, সেটা তো অস্পষ্ট নয়। অগ্রগতি মানে হলো সামনের দিকে চলা, আর উন্নতির অর্থ ওপরের দিকে ওঠা। দুয়ের ভেতর মিলেরও একটা জায়গা বিদ্যমান, সেটা হলো বৈষম্য। অগ্রগতি মানেই যে সবাই সমান তালে এগোতে পারছে তা নয়, কেউ এগোচ্ছে, কেউ পিছিয়ে পড়ছে, ঘটনা এ রকমেরই। আর উন্নতি যদি হয় ওপরের দিকে ওঠা, তাহলে তো ব্যাপারটা পরিষ্কারভাবেই বৈষম্যমূলক। সবাই তো ওপরে উঠতে পারবে না। জায়গা হবে না সবার জন্য।